תכנית משרדי הבריאות והאוצר למימון 96 תקנים על פני שלוש שנים עבור מתמחים ברפואת משפחה אינה מספיקה!!
נדרשת תוספת של 300 רופאי משפחה בשנה למערכת הבריאות הציבורית כדי לשמר את המצב הנוכחי בתחום הזה אלא שבפועל מצטרפים רק כמחצית מהמספר הזה. כך אמרה ד"ר מיכל שני, יו"ר איגוד רופאי המשפחה בהר"י, ליומון "כלכליסט" בכתבה של אדריאן פילוט.
ד"ר שני ציינה ששיעור הישראלים מסיימי לימודי רפואה בחו"ל כבר מגיע לכ-60% אלא שלרוב אלה אינם חייבים להיחשף לתחום רפואת המשפחה וההסתברות שיבחרו להתמחות בתחום הזה כמעט אפסית.
בדיווח הודגשו נתונים מדו"ח משרד הבריאות, לפיו מספר הרופאים לכל אלף נפש במרכז הארץ עלה ב-2014-2016 (הממוצע לעומת 2013־2015) בכ־6%. אולם במחוז הצפון הוא ירד בכ־4% ובדרום צנח ב־19%. התוצאה: הפער במספר הרופאים לאלף נפש בין תל אביב לדרום מגיע כבר ל־45%. עוד נאמר כי זמינות שעות השירות של רופא משפחה בתל אביב עומדת על 19.7 שעות רופא לאלף נפש, לעומת 14.7 שעות בבאר שבע ו־14.8 שעות רופא בצפון.
עוד דווח כי לאחר מו"מ עם האוצר, סוכם עם משרד הבריאות על תכנית למימון 96 תקנים על פני שלוש שנים עבור מתמחים ברפואת משפחה. משרד הבריאות יקצה 100 אלף שקל לשנה לתקן שאיננו בפריפריה וכ־150 אלף שקל לתקן בפריפריה ובסך הכל 70-80 מיליון שקל, אלא שזה מעט מדי מכפי שנדרש.